आज हिन्दी किसी प्रदेश विशेष की भाषा न रहकर समूचे देश की भाषा बन गई है.विदेशों में भी इसका पठन पाठन हो रहा है। प्रवासी भारतीय साहित्य अन्तरराष्ट्रीय फलक पर हिन्दी को अपनी विशिष्ट पहचान दिला रहा है.इस प्रकार हिन्दी भाषा और साहित्य का दायरा निःसन्देह विश्व के मानचित्र पर बढ़ा है परन्तु विज्ञापनों व समाचार माध्यमों में प्रय़ुक्त हो रही हिन्दी भाषा ने इसके स्वरूप व भविष्य पर प्रश्नचिन्ह लगा दिया है। हिन्दी की बोलियों का स्वर्णिम साहित्य वर्तमान में पूर्णरूपेण लुप्त हो चुका है ऐसे में इस साहित्य की श्रेष्ठ रचनाएं अंधेरे में धूमिल हो रही है.आज हिन्दी में नए शब्दों का प्रचलन न के बराबर हो रहा है साथ ही बाजार की भाषा बनने की प्रक्रिया में इसकी मूल प्रकृति भी नष्ट हो रही है। आज विश्व के अधिकांश विश्वविद्यालयों में हिन्दी पढ़ाई ज़रूर जाती है परन्तु या तो अंग्रेजी भाषा में या क्लिष्ट हिन्दी में। भाषा का मानकीकरण एक अन्य ऐसा प्रमुख बिन्दु है जो हिन्दी के रूप को प्रभावित करता है। हालांकि केन्द्रीय हिन्दी निदेशालय इस दिशा में प्रयास कर रहा है और निदेशालय ने मानकीकरण के लिए स्थायी समिति भी गठित कर रखी है, फिर भी इस ओर प्रभावी काम होने की जरूरत है। आज विश्व स्तर पर हिन्दी फैल तो रही है पर अपने ही घर में उपेक्षित जिंदगी जी रही है। जिससे स्वतंत्रता के उपरान्त भी कहीं न कहीं परतंत्रता का बोध स्वतः ही हो जाता है। यहीं हिन्दी की वर्तमान दशा भी है और दिशा भी जिसे राष्ट्रहित में अनुकूल बनाना बहुत जरूरी है।इन सबके साथ हिन्दी के अत्यधिक विस्तार के साथ ही भाषाई एकरूपता की समस्या आ खड़ी होती है. हिन्दी में अनेकरूपता की भरमार है। यह अनेकरूपता ध्वनि स्तर पर,लेखन के स्तर पर,शब्द स्तर पर और वाक्य स्तर पर पाई जाती है.वर्तमान में आवश्यकता है। हिन्दी के सर्वमान्य मानकीकृत रूप को अपनाने की और इसे व्यावहारिक स्तर पर प्रचलित करने की क्योंकि हिन्दी जन जन की भाषा है। इसका प्रसार भी भाषाई ज्ञान के दायरों से दूर व्यावहारिकता की छांव में ही हो सकता है।